**ΚΕΦΑΛΑΙΟ ΤΡΙΤΟ\_ΕΝΟΤΗΤΑ 15 \_ ΑΠΟΙΚΙΟΚΡΑΤΙΑ ΚΑΙ ΑΠΟΙΚΙΑΚΟΙ ΑΝΤΑΓΩΝΙΣΜΟΙ**

***Τι είναι αποικία;***

Η πόλη που χτίζεται σε έναν τόπο από τους κατοίκους μιας άλλης περιοχής. Είναι η μόνιμη εγκατάσταση ενός συνόλου ανθρώπων, υπηκόων ενός κράτους, σε μια άλλη χώρα με διοικητική ή συνταγματική σύνδεση μεταξύ της *μητρόπολης* και της νέας εγκατάστασης. Κατά παράδοση ,επίσης, η σύνδεση αυτή «*υποτάσσει»* την αποικία στη μητρόπολη

***Τι σημαίνουν οι όροι «Ιμπεριαλισμός» και «Αποικιοκρατία»***

***Ιμπεριαλισμός*** = η επεκτατική πολιτική των ισχυρών κρατών που έχει στόχο την εκμετάλλευση των αδύναμων και την απόκτηση περισσότερης δύναμης. Εκφράστηκε μέσω της αποικιοκρατίας.

***Αποικιοκρατία*** = η αναζήτηση και κατάκτηση από τα ισχυρά ευρωπαϊκά κράτη εδαφών εκτός Ευρώπης για εκμετάλλευση. Εκδηλώθηκε με ένταση την περίοδο **1870-1914**

***Ποια ήταν τα κύρια αίτια της αποικιοκρατίας;***

* Η ανάγκη των εκβιομηχανισμένων κρατών της Ευρώπης για εύρεση
  1. νέων αγορών για τα βιομηχανικά προϊόντα τους,
  2. νέων πηγών πρώτων υλών (μεταλλεύματα, μαλλί, βαμβάκι),
  3. καυσίμων,
  4. νέων περιοχών για επένδυση των κεφαλαίων τους.
* Ο έλεγχος των θαλασσών μέσα από την απόκτηση αποικιών, εμπορικών σταθμών και βάσεων.
* Η ενίσχυση του εθνικού γοήτρου.
* Η ακλόνητη πίστη στην ανωτερότητα του δυτικού πολιτισμού και στο χρέος της εξαγωγής των αξιών και των θεσμών του.

**Ποια ήταν η κοινωνική βάση της αποικιοκρατίας;**

1. Η αστική τάξη, γιατί αυτή προωθεί τα συμφέροντά της μέσω της αποικιοκρατίας
2. Τα ευρύτερα κοινωνικά καθώς με αυτό τον τρόπο η κατάκτηση αποικιών επιβεβαίωνε την «ανωτερότητα» των κατακτητών ενισχύοντας την εθνική τους αυταρέσκεια Οι αποικίες στον υπανάπτυκτο και αναξιοπαθούντα κόσμο της Αφρικής και της Ασίας έφτασαν να θεωρούνται επιβράβευση των δυνατοτήτων και της ισχύος μιας χώρας της Ευρώπης και στόχος εθνικός, γι’ αυτό και είχαν την λαϊκή υποστήριξη.

***Ποιοι ήταν οι πρωτοπόροι της αποικιοκρατίας;***

* **Οι εξερευνητές**: αναζητούσαν γνώσεις και ανακάλυπταν συχνά νέες περιοχές, τις οποίες καταλάμβαναν στο όνομα της χώρα τους.
* **Οι ιεραπόστολοι**: διέδιδαν το χριστιανισμό.
* **Οι έμποροι**: αναζητούσαν νέες αγορές.

***Ποιες ήταν οι μέθοδοι αποικιοκρατικής πολιτικής;***

1. Η κατάκτηση εδαφών και η καθυπόταξη των κατοίκων τους, πρακτική που εφαρμόστηκε στις περισσότερες περιπτώσεις.
2. Η οικονομική διείσδυση σε ανεξάρτητα κράτη και η μετατροπή τους σε ημιαποικίες, τακτική που εφαρμόστηκε όπου ήταν αδύνατη, για λόγους διεθνών ισορροπιών, η κατάκτηση (π.χ. η γερμανική διείσδυση στην Οθωμανική αυτοκρατορία, στα τέλη του 19ου αιώνα και στις αρχές του 20ού αιώνα).

***Η αποικιακή εξάπλωση: ποιες χώρες ήταν αποικιοκρατικές δυνάμεις και ποιες περιοχές ήταν αποικιοκρατούμενες;***

**Η Μ. Βρετανία** ήταν, αναμφισβήτητα, η ισχυρότερη αποικιακή δύναμη, μια τεράστια αποικιακή αυτοκρατορία.

Κατείχε αποικίες με πληθυσμούς κυρίως λευκών (Καναδάς, Αυστραλία, Νέα Ζηλανδία), αποικίες με πληθυσμούς κυρίως ντόπιων (Ινδία, Πακιστάν, Αφγανιστάν, Νότια Αφρική κ.ά.), ενώ έλεγχε και διάφορα στρατηγικά σημεία (Γιβραλτάρ, Μάλτα, Κύπρος κ.ά.).

**Η Γαλλία** διέθετε αποικίες στην Αφρική (Τυνησία, Αλγερία, Μαρόκο, Σενεγάλη, Μαυριτανία κ.ά.) και στην Άπω Ανατολή (Ινδοκίνα: Βιετνάμ, Λάος, Καμπότζη).

**Άλλα ευρωπαϊκά κράτη,** όπως το Βέλγιο, η Πορτογαλία, η Ισπανία, η Ιταλία, η Ολλανδία και η Γερμανία, διέθεταν μικρό αριθμό αποικιών.

Την ίδια εποχή, η **Ρωσία**, καταλαμβάνοντας και εποικίζοντας ολόκληρη τη βόρεια Ασία, επέκτεινε την κυριαρχία της μέχρι τις ακτές του Ειρηνικού ωκεανού.

Επίσης, αυτή την περίοδο, η Αγγλία και η Γαλλία άρχισαν να διεισδύουν στην Κίνα.Έτσι, στα 1900, το 90% των εδαφών της Αφρικής και μεγάλο μέρος των εδαφών της Ασίας βρίσκονταν υπό αποικιακό έλεγχο.

***Τα αποτελέσματα της αποικιοκρατίας για τις χώρες που αποικήθηκαν***

1. Ο πλούτος των περιοχών που αποικήθηκαν λεηλατήθηκε
2. Οι λαοί τους αντιμετωπίστηκαν σαν να ήταν κατώτεροι και μετατράπηκαν, σχεδόν, σε δούλους.
3. Οι πολιτισμοί τους υποτιμήθηκαν.
4. Οι αποικιοκράτες έφεραν στις αποικίες όλα τα στοιχεία των πολιτισμών τους: γλώσσες, τεχνολογικά επιτεύγματα (σιδηρόδρομος, ατμόπλοιο), θρησκείες, θεσμούς, ιδεολογίες (φιλελευθερισμός, εθνικισμός, σοσιαλισμός), τρόπο ζωής.

* Απέναντι σ’ αυτή την επέλαση, οι λαοί των αποικιών εκδήλωσαν όλες τις αντιδράσεις, από την απόλυτη υποταγή έως την επανάσταση.

***Τα αποτελέσματα της αποικιοκρατίας για τα αποικιοκρατικά κράτη και τους λαούς τους.***

* Οι Ευρωπαίοι απομύζησαν τις αποικίες και πολλοί στις ευρωπαϊκές κοινωνίες καρπώθηκαν μέρος αυτού του πλούτου.
* Η Ευρώπη έγινε το κέντρο του κόσμου.
* Οι κατακτήσεις αποικιών θεωρήθηκαν, από τους Ευρωπαίους, επαρκείς αποδείξεις της πνευματικής τους ανωτερότητας, της οικονομικής και τεχνολογικής τους παντοδυναμίας.
* Ο ευρωπαϊκός πολιτισμός θεωρήθηκε ανώτερος. Οι Ευρωπαίοι έφτασαν στην πολιτισμική αλαζονεία.
* 6. Σημειώθηκε όξυνση του ανταγωνισμού ανάμεσα στους ίδιους τους αποικιοκράτες: η Γερμανία, έχοντας σημειώσει εκρηκτική οικονομική ανάπτυξη, θεωρούσε ότι είχε αδικηθεί και αμφισβητούσε την αποικιακή διανομή στρεφόμενη εναντίον της Αγγλίας και της Γαλλίας.